பள்ளி மேலாண்மைக் குழு

பள்ளி மேலாண்மைக் குழு என்பது இந்தியாவில் அனைத்து மாநிலங்களிலும் உள்ள பள்ளிகளில், பள்ளியின் செயல்பாடுகளை மேலாண்மை செய்வதற்காகக் கட்டாய கல்வி உரிமைச்சட்டம் 2009-இன்படி ஏற்படுத்தப்பட்ட குழு ஆகும்..  பள்ளி வளர்ச்சியில் கவனம் செலுத்துதல், சமுதாயத்துக்கும் தொடர்பு ஊடகமாக இருத்தல். அனைத்துப் பள்ளி வயது குழந்தைகளையும் (6 முதல், 14 வயது) பள்ளியில் சேர்ப்பது, பள்ளியில் அடிப்படை வசதிகளை ஏற்படுத்துதல் மற்றும் மேம்படுத்துதல், மாணவர்களின் கல்வி தரத்தை உயர்த்துதல், இலவச கட்டாய கல்வி உரிமை சட்டத்தில் கூறப்பட்டுள்ளவற்றை நடைமுறைப்படுத்துதல் ஆகியவை இக்குழுவின் நோக்கங்களாகும்.   இக்குழுவின் தலைவராகப் பள்ளியில் பயிலும் ஏதேனும் ஒரு குழந்தையின் தாய் அல்லது தந்தை இருப்பர்.இக்குழு அனைவருக்கும் கல்வித் திட்டம் மூலம் நடைமுறைப்படுத்தப்பட்டுக் கண்கானிக்கப்படுகிறது.

பள்ளி மேலாண்மைக் குழு உருவாக்கம் மற்றும் விதிமுறைகள்
பள்ளி மேலாண்மைக் குழு உருவாக்கத்தில் பின்வரும் விதிமுறைகள் பின்பற்றப்படுகிறது.
 ஒவ்வொரு பள்ளியிலும் கட்டாயம் பள்ளி மேலாண்மைக் குழுவினை ஏற்படுத்துதல்.
 20 நபர்களைக் கொண்டதாகப் பள்ளி மேலாண்மைக் குழு உருவாக்கப்பட வேண்டும்.
 இதில் 75 சதவீதம் பெற்றோர்களாக இருக்க வேண்டும்
 மீதமுள்ள 25 சதவீதத்தினரில்
மூன்றில் ஒரு பங்கு மக்கள் பிரதிநிதிகள் (உள்ளாட்சி அமைப்பின் ஒப்புதலுடன்)
மூன்றில் ஒரு பங்கு தொடர்புடைய பள்ளியின் ஆசிரியர் (பள்ளியின் பணியாற்றும் ஆசிரியர்களின் முடிவின்படி)
மூன்றில் ஒரு பங்கு உள்ளூரைச் சேர்ந்த கல்வியாளர்கள் (பெற்றோர்களின் ஒப்புதலுடன்) இடம்பெற வேண்டும்.
 பள்ளி மேலாண்மைக் குழுவின் தலைவர் மற்றும் துணைத் தலைவர் குழுவிலுள்ள மற்ற பெற்றோர்களால் தேர்ந்தெடுக்க வேண்டும். பள்ளியின் தலைமை ஆசிரியர் குழுவின் ஒருங்கிணைப்பாளராகச் செயல்படுவார். தலைமை ஆசிரியர் இல்லாத பட்சத்தில் பள்ளியின் மூத்த ஆசிரியர் ஒருங்கிணைப்பாளராகச் செயல்பட வேண்டும்.
 ஓர் ஊராட்சியில் இரண்டு அதற்கு மேற்பட்ட பள்ளிகள் இருப்பின் ஒரு பள்ளியில் ஊராட்சி மன்றத் தலைவரும் பள்ளி மேலாண்மைக் குழுவில் உறுப்பினராகவும் மற்ற பள்ளிகளில் சம்மந்தப்பட்ட பள்ளிகள் அமைந்திருக்கும் வார்டு உறுப்பினர்கள் பள்ளி மேலாண்மைக் குழுவில் உறுப்பினராகவும் இணைக்கப்பட வேண்டும்
 பள்ளி மேலாண்மைக் குழு குறைந்தபட்சம் மாதத்தில் ஒரு நாளாவது கூட்டப்பட வேண்டும். இதற்கெனத் தனி பதிவேடுகள், தீர்மானங்கள் அடங்கிய பதிவேடுகள் பராமரிக்கப்படவேண்டும். 
 இக்குழுவில் 50 சதவீதத்திற்குக் குறையாமல் பெண்கள் இருக்க வேண்டும்.
 சமூகத்தில் பின்தங்கிய  பிரிவைச் சேர்ந்த பெற்றோர்களுக்குக் குறிப்பிடத்தக்க முக்கியத்துவம் இக்குழுவில் கொடுக்கப்பட வேண்டும்.
 இரண்டு வருடங்களுக்கு ஒரு முறை குழு மாற்றியமைக்கப்பட வேண்டும்

பள்ளி மேலாண்மைக் குழுவின் பணிகள்
பள்ளி மேலாண்மைக் குழு கீழ்கண்ட பணிகளை செய்கிறது .
 கல்வி உரிமைச் சட்டத்தில் கூறப்பட்டுள்ள படி பள்ளி முன்னேற்ற அறிக்கை (SDP-School Development Plan) தயாரித்தல் ,
 பள்ளியை மேலாண்மை செய்தல்,
 பள்ளி முன்னேற்ற அறிக்கையை நடைமுறைப்படுத்துதல் மற்றும் கண்கானித்தல்,
 பள்ளியின் நிதி செலவினங்களை கண்கானித்தல்
 பள்ளியின் நிதி செயல்பாடுகளை பொதுமக்கள் பார்க்கும் வகையில் சமூகத் தணிக்கை நடத்துதல்,
 பள்ளி மற்றும் கல்வி தொடர்பான தரவுகளை உருவாக்குதல்
 மாணவர்களின் கல்வி முன்னேற்றத்தினை கண்கானித்தல்
 சமுதாயத்தோடு இணக்கமாக இருந்து பள்ளிக்குத் தேவையான வசதிகள் மற்றும் நிதி ஆதாரங்களை சமூகப் பங்களிபின் வாயிலாக திரட்டுதல்.

மேற்கோள்கள்

இந்தியக் கல்வி அமைப்புகள்
புதுக்கோட்டை மாவட்ட ஆசிரியர்கள் தொடங்கிய கட்டுரைகள்